Nädal tõi palju huvitavaid teemasid, allpool valik neist.    Esmaspäeval jõudis Eestisse kolm konteinerit euroraha. Vähehaaval veetakse seda ka Eestis laiali. Kui siiani pakkusid Eesti kroonid huvi vaid kohalikele pangaröövlitele, siis nüüdsest on Eesti juba Euroopa raharöövlitele ja  petistele huvi pakkuv paik. Samuti on just sellistes kohtades on võimalik realiseerida võltseurosid inimestele, kes uut raha veel hästi ei tunne.    Vadim Belobrovtsev kui uus kandidaat aselinnapeaks. Kas endise PBK saatejuhi lükkamine keskerakondlase Boroditshi kõrvale on nutikas samm? See on riskantne samm, kui vähese distsipliiniga intellektuaalide klubi teeb silmatorkavalt silmakirjaliku sammu vene häälte võitmiseks. Mida nendega peale hakata, kas Belobrovtsev tuleb siis ka Riigikokku  kandideerima panna, et ta oma hääled sinna kaasa saaks võtta? Jüri Pihl aga tahab riigikokku. Kas ta on seal õige mees? Kuidas ta hakkab töötama koos Nestoriga, kes ta ju linnast välja kangutas?    Valimisreklaami teema puudutab nii keskerakondlikku linnameediat ja ERR-i. Reformierakond seda ei poolda, aga ega neil pole ka põhjust - endal pole vaja, teistele võib aga kasuks tulla. Miks aga Andres Jõesaar üldse rabelema hakkas? Kelle huvid siin mängus on? Kas ERRil raha on tõesti nii vähe, et RHN peab ERRi  raha pärast võitlema? Kui aga Andres Jõesaar RHNist lahkub, siis reklaami ERRi kindlasti enam ei tule.  Eesti Energia sai hiigelkasumeid avatud elektriturult. Kuidas selle taustal suhtuda EE hiljutisse soovi tõsta elektrienergia hinda ligi 20%?    Eestist pärit häkkerid röövisid sadade miljonite kroonide ulatuses sakslaste raha. Miks just Eestist neid küberkurjategijaid nii palju tuleb?    Diplomaatilised kulud - 1,2 miljonit kuub uuele diplomaadile Brüsselis. On seda raha ikka vaja  nüüd kulutada? Kas Mart Laar saab uueks välisministriks? Sven Mikser juba pommib Paeta kiirustamise ja läbipaistmatu tegevuse pärast.    Wiklileaksi uued paljastused! 400 000 dokumenti Iraagi sõjast. Ameriklased vihased, britid lubavad uurida, iraaklased ka vihased, et segab nende valimisi, sest iraaklastel oli piinamise luba. Varem oli 77 000 dokumenti Afganistani kohta. Mis saaks siis, kui Eestis lekiksid dokumendid?    Maanteameti esindaja teatas, et tulevikus võivad nad eraparklate  esindajatele anda liiklusregistri andmeid autoomanike jms kohta. Viidatud on kinnistuja äriregistri andmete kättesaadavusele kõikidele kodanikele. Kuid siis peaksid ka liiklusregistri andmed olema kättesaadavad kõigile ja mitte ainult eraparklate omanikele.    Õiguskantsler Indrek võitleb Tallinna pensionäride maamaksuvabastuse ja Tallinna sünnitoetuse vastu, mida määratakse ainult Tallinna elanikele. Kas need on pisiasjad või mitte? Kas õiguskantsler peaks tegelema olulisemate asjadega? Ja kui  tegeleda pisiasjadega, siis kas need on juhuslikult ette sattunud või süsteemse ja teadliku valiku tulemus?    Tallinnast laevaga Helsingisse jõudvate kriminaalide mõistatus sai vastuse. Kui HS kirjutas, et päevas jõuab Tallinnast Soome pealinna 100 kriminaali, siis tegelikult on neist vaid 12 % eestlased. Soome suurlehe vahendatud artikkel politsei andmekogumisest sai hoopis veidra varjundi ja lausa külvas vastastikust viha mõlemal maal.    Lõuna Korea nn kultuuripäevad Saku Suurhallis  osutusid osavaks ajuloputuseks 90ndate aastate stiilis. Karismaatilise pastori etendusi reklaamiti nii edukalt, et haneks läksid nii ERR kui ka linnaosavalitsused, rääkimata tuntud estraadilauljatest. Paistab, et 90ndad on tagasi...